Procurorii au reținut un tânăr în vârstă de 20 de ani sub acuzația de tentativă de omor, în urma unei incident în care ar fi încercat să lovească cu un topor un angajat al unui restaurant din Sectorul 5 al Capitalei.
"În data de 3 martie, la ora 21,24, aflându-se în interiorul unui restaurant din incinta unei staţii de alimentare cu carburant din Sectorul 5 Bucureşti, pe fondul unei stări conflictuale anterioare, inculpatul, care se înarmase cu un topor, a încercat să îl lovească pe unul dintre angajaţii restaurantului cu toporul în zona capului. Victima, un bărbat în vârstă de 18 ani, a reuşit să se ferească în ultimul moment, astfel că inculpatul nu a reuşit să o lovească, a nimerit blatul tejghelei şi a scăpat toporul din mână. Inculpatul s-a reînarmat cu toporul şi a alergat după persoana vătămată, fără a reuşi să o prindă, întrucât aceasta se refugiase în spatele unei uşi, după care a părăsit restaurantul", arată procurorii, care adaugă că, prin violenţele exercitate, observate de mai mulţi clienţi aflaţi în interiorul staţiei de alimentare cu combustibil, bărbatul a tulburat ordinea şi liniştea publică. Bărbatul a fost depistat vineri, iar faţă de acesta a fost luată măsura reţinerii pentru o perioadă de 24 de ore, urmând a fi sesizat judecătorul de drepturi şi libertăţi de la Tribunalul Bucureşti, cu propunere de arestare preventivă a inculpatului pentru o perioadă de 30 de zile," transmit anchetatorii.